༈ ནག་པོ་གཞུང་དྲུག་གི་སྤྱི་ཆིངས་གསལ་བྱེད་གནད་ཀྱི་སྒྲོན་མེ་བཞུགས། ༄༅། །ན་མཿ ཀྲིཥྞ་ཨཱ་ཙརྱ། ཆོས་སྐུ་སྤྲོས་བྲལ་གདོད་ནས་འགྱུར་མེད་ནམ་མཁའི་དངོས། །ལོངས་སྤྱོད་རྫོགས་སྐུ་བར་དོར་བདེ་ཆེན་མངོན་དུ་གྱུར། །སྣ་ཚོགས་སྤྲུལ་སྐུ་སྲིད་མཐའི་བར་དུ་རྒྱུན་མི་འཆད། །སྐུ་གསུམ་དབྱེར་མེད་སྤྱོད་པའི་རྡོ་རྗེར་མགོས་ཕྱག་འཚལ། །གང་གི་གཞུང་དྲུག་རྡོ་རྗེའི་ཚིག །བློ་དམན་དག་གིས་མ་རྟོགས་པས། །བདེ་བླག་རྟོགས་ཕྱིར་བདག་གིས་ནི། །གཞུང་དྲུག་སྤྱི་ཆིངས་ཅུང་ཟད་སྤེལ། །ས་སྐྱའི་བླ་ཆེན་གང་དེ་ཡིས། །གསལ་བར་མཛད་ཟིན་དེ་ལྟར་ནའང་། །འདིར་ནི་ལམ་གྱི་རིམ་པ་ཉིད། །མ་འདྲེས་གསལ་ངག་གིས་འཆད། །སྔོན་གོམས་དབང་གིས་ཆོས་འདི་ལ། །མི་ཕྱེད་དད་དང་རྣམ་དཔྱོད་ཁལ། །ཉེར་ཐོབ་གང་དེའང་འགྲོ་ཀུན་གྱིས། །གསལ་བར་གོ་བར་བྱ་ཕྱིར་རོ། །དེ་ལ་འདིར་གང་བཤད་པར་བྱ་བའི་ཆོས་ནི། རྒྱུད་སྡེ་སྒོ་དྲུག་པ། མ་ཡི་ཡང་མ། རབ་གསལ་ཉུང་ངུའི་རྒྱུད་ལེའུ་ལྔ་བཅུ་ང་གཅིག་གི་ཚུལ་དུ་བཞུགས་པ་རྣམ་འབྱོར་གསང་མཐའི་རྒྱུད་མཐའ་དག་གི་མ་མོ་ལྟ་བུར་གྱུར་བའི། ཧེ་རུ་ཀའི་རིགས་ཀྱི་ལྷ་ཚོགས་ཐམས་ཅད་ཀྱི་སྟོན་བྱེད་ཀྱི་རྩ་བ་དང་། འཆད་བྱེད་ཀྱི་བཤད་གཞི་ཉིད་དུ་གྱུར་པ་ཡིན་ལ། དེ་ལྟ་བུའི་དཔལ་བདེ་མཆོག་ཉུང་ངའི་རྒྱུད་འདི་ཉིད། སྟོན་པ་ཧེ་རུ་ཀས་དང་པོར་གསུངས་པ་ནས་བརྩམས་སྟེ། དེ་ཡང་སྙིགས་མའི་བར་དུ་ཡང་མཁའ་ལ་སྤྱོད་པའི་དཔའ་བོ་དང་མཁའ་འགྲོ་རྣམས་ཀྱི་ཉེ་བར་བཟུང་ཞིང་། ཉམས་ལེན་གྱི་སྤྱོད་ཡུལ་གྱུར་པས། ཕྱིས་སྤྲུལ་སྐུའི་གསུང་བ་ལ་མ་ལྟོས་ཤིང་། རྒྱུད་སྡེ་གཞན་གང་ལ་མ་གྲགས་པའི། ཨོ་རྒྱན་མཁའ་འགྲོའི་བརྡ་ཆོས། རྣལ་འབྱོར་མས་ཀླ་ཀློའི་སྐད་ཀྱིས་རྒྱས་བཏབ་པས། མཁའ་འགྲོ་མའི་མན་ངག །བརྒྱུད་ལྡན་དམ་པའི་ཞལ་ལས་བྱུང་བའི་གནད་ཁྱད་པར་ཅན་མ་གཏོགས་པ། སྒྲ་རྟོག་སོགས་ཐ་སྙད་ལུང་རིགས་(དཔེར་ན་སྙིགས་མའི་དུས་ཀྱི་ཐམས་ཅད་མཁྱེན་པ་གཉིས་པར་གྲགས་པ། ཤནྟི་པས་རྒྱུད་སྡེ་མཐའ་དག་ལ་རང་སྟོབས་ཀྱིས་འགྲེལ་བ་རེ་མཛད་པ་འཁོར་ལོ་སྡོམ་པ་ཡང་དེ་ལྟར་མཛད་པས་ཤང་མཚལ་ཤོར་ནས་བྱ་བར་མ་ནུས་སྐད།)གང་གིས་ཀྱང་དཔག་པར་མི་ནུས་ཤིང་། ས་བཅུ་ལ་བཞུགས་པའི་དཔའ་བོ་དང་རྣལ་འབྱོར་མ་ཀུན་གྱི་ཉམས་ལེན་གྱི་སྙིང་པོར་གྱུར་པ་རྩ་བའི་རྒྱུད་འདི་ཉིད་ཀྱི་དངོས་བསྟན་གྱི་ཆ་རྣམས་དང་། དེར་མི་གསལ་བ་དྲུག་པ་རྡོ་རྗེ་འཆང་གི་བཤད་པའི་རྒྱུད་རྡོ་རྗེ་མཁའ་འགྲོར་སྦས་པའི་གནད་རྣམས་མ་འདྲེས་པར་དཔའ་བོ་ས་ར་ནས། གྲུབ་པའི་དབང་ཕྱུག་ཤྲཱི་ཛ་ལནྡྷ་རི་པའི་བར་སྔ་མའི་ཞལ་ནས་ཕྱི་མའི་སྙན་དུ་རིམ་གྱི་བརྒྱུད་པའི་བླ་མའི་གསུང་བསྒྲོས་དྲི་མ་མེད་པ་ལ་བརྟེན་ནས་སྒྲུབ་པའི་ཐབས་འདི་མཛད་ལ། དེ་བཞིན་དུ་རྩ་རྒྱུད་ཀྱི་མི་གསལ་བ་ཧེ་རུ་ཀ་མངོན་འབྱུང་སོགས་ཀྱི་ཁ་བསྐངས་ནས། དཀྱིལ་འཁོར་གྱི་ཆོ་ག་འདི་མཛད་ཅིང་། རྩ་རྒྱུད་ཀྱི་མི་གསལ་བའི་ཚོགས་རྣམས། མ་རྒྱུད་མཐའ་དག་ནས་ཁ་སྐོངས་སུ་སྒྲིགས་ནས་སྦྱིན་བསྲེག་གི་ཆོ་ག་འདི་མཛད་དོ། །དེ་དག་ལ་བསྐྱེད་རིམ་གཞུང་གསུམ་དུ་གྲགས་ཤིང་། དེ་རྣམས་ཀྱི་སྦྱིན་བྱ་དབང་བཞིའི་སྐབས་དང་། བསླབ་བྱ་རིམ་གཉིས་ཀྱི་བསྐྱེད་པའི་རིམ་པའི་ཆ་གསལ་བར་བསྟན་ནོ། །གཉིས་པ་རྫོགས་པའི་རིམ་པ་ལ། རྣལ་འབྱོར་ཐབས་ཀྱི་རྒྱུད་མའི་རྒྱུད་གཉིས་ཀའི་བརྗོད་བྱ་ཐུན་མོང་མ་ཡིན་པར་གྱུར་པ། ཟབ་མོ་གསལ་བའི་ཆ་རྫོགས་པར་སྟོན་པ་གསང་བའི་དེ་ཁོ་ཉིད། འཁོར་འདས་ཀྱི་ཆོས་ཐམས་ཅད་ཕྱི་ནང་གི་མཚོན་དོན་དུ་བརྡ་དོན་བསྲེ་བ་ཨོ་ལ་པ་ཏི། ནང་ངེས་པའི་དོན་དཔྱིད་དང་ཕག་མོ་ཞལ་སྦྱོར་བ་བྷ་སན་ཏི་ལ་ཀའོ། །དེ་དག་ལ་རྫོགས་རིམ་གཞུང་གསུམ་དུ་གྲགས་ཤིང་། བསླབ་ཆ་རིམ་པ་གཉིས་ཀྱི་ཆ་ཕྱི་མ་གསལ་བར་བྱེད་དོ། །ཀློག་ཀྱ་(ནག་འབུམ་མཆན་ལས་འབྱུང་།)ཤེབ་བརྩེགས་པའི་གསུང་ལས། གཞུང་དྲུག་པོ་འདི་སྟོན་པ་ཧེ་རུ་ཀའི་ཞལ་ནས་གསུངས་པའི་བཀའ། བྱིན་གྱིས་བརླབས་པའི་བཀའ། རྗེས་སུ་གནང་བའི་བཀའ་གསུམ་ལྡན་དུ་འགྱུར་བ་ཡིན་ནོ་ཞེས་གྲགས་ཏེ། དོན་ལ་ཞུགས་སོ། །དེ་ཡང་ཇི་ལྟར་ན་སྤྱིར་གཞུང་དྲུག་པོ་ཀུན་ཀྱང་རྒྱུད་ཚིག་ཉིད་གཞིར་བཞག་ནས། མཚམས་སྦྱོར་ཅུང་ཟད་ཙམ་སློབ་དཔོན་ཆེན་པོ་བརྟུལ་ཞུགས་ནག་པོའི་ཞབས་ཀྱིས་མཛད་པ་ཡིན་ལ། བྱེ་བྲག་ཏུ་དཔྱིད་ཀྱི་ཐིག་ལེ་ནི། དཔལ་སམ་པུ་ཊིའི་བརྟག་པ་དྲུག་པའི་དངོས་བསྟན་ཉིད་ལོགས་སུ་ཕྱུང་བ་ཡིན་ཞིང་། དེའི་དོན་གྱི་མཚན་དོན་ལ་ཡང་། འཕགས་མ་དཔྱིད་ཀྱི་ཐིག་ལེ་ཞེས་འབྱུང་ལ། དེ་ལྟར་ན་གཞུང་དྲུག་པོ་རྒྱལ་བའི་བཀའ་ཡིན་པར་གྲུབ་ཅིང་། རྒྱུ་མཚན་གཉིས་པ་ཡང་། རྒྱུད་ན་དངོས་བསྟན་གོ་རིམ་འཆོལ་བ་དང་། མི་གསལ་ཞིང་འཁྲུགས་པའི་ཚུལ་གྱིས་གང་ཟག་ཤེས་རབ་ཅན་དེ་རང་དགར་འཇུག་པ་དགག་པའི་ཚུལ་དུ་གསུངས་པ་ལས། འདིར་སློབ་དཔོན་ཆེན་པོ་བརྟུལ་ཞུགས་ནག་པོ་ཞབས་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་རྣམ་རོལ་དུ་སྟོན་པ་ཧེ་རུ་ཀའི་དགོངས་དོན་རྣམས་དོན་གྱིས་བྱིན་གྱིས་བརླབས། ལྷན་ཅིག་སྐྱེས་པའི་ཚུལ་དུ་ཉེ་བར་ཤར་ནས། རྒྱུད་སྡེ་རིན་པོ་ཆེ་མཐའ་དག་གི་སྦས་དོན་རྣམས་བསྡུས་ནས། གཞུང་དྲུག་ཡིད་བཞིན་གྱི་ནོར་བུ་དགོས་འདོད་ཀུན་འབྱུང་དབང་གི་རྒྱལ་པོ་ལྟ་བུ་འདི་ཉིད་མཛད་པ་ཡིན་ལ། དེ་ཡང་གཞུང་དྲུག་གི་མཇུག་མར་གྱུར་པ་དཔྱིད་ཀྱི་ཐིག་ལེ། སློབ་དཔོན་ཉིད་ཀྱིས་རྗེ་བཙུན་ཧེ་རུ་ཀའི་བཀའ་ཡང་རྨི་ལམ་ལྟ་བུར་གྱུར་པར་རྟོགས་ཏེ། ཞེས་པས་ཤེས་པར་ནུས་ལ། རྒྱུ་མཚན་དེ་ཉིད་ཕྱིར་བྱིན་གྱིས་བརླབས་པའི་བཀའ་ཡིན་པར་ཡང་གྲུབ་ལ། རྒྱུ་མཚན་གསུམ་པ་ཡང་། སློབ་དཔོན་ཆེན་པོ་བརྟུལ་ཞུགས་ནག་པོའི་ཞབས་ཉིད། དུར་ཁྲོད་དུ་ཚོགས་འཁོར་མཛད་པའི་ཚེ། ཏིརྟི་ཀའི་ཆ་བྱད་འཛིན་པའི་མི་སྔོན་པོ་ཐོད་རློན་ཐོགས་པ་གཅིག་བྱུང་ནས། ང་ཚོགས་དཔོན་བྱེད་ཟེར་བ་ལ། སློབ་དཔོན་གྱི་དེ་ནི་མ་ཡིན་ཏེ། ང་ཉིད་རྣལ་འབྱོར་པ་ཆེན་པོ་ཡིན་པའི་ཕྱིར། ཚོགས་དཔོན་ངས་བྱེད་དོ་གསུངས་པའི་རྗེས་ཐོགས་ལ། ཐོད་པ་ཅན་ཧེ་རུ་ཀར་གྱུར་ནས་མདུན་གྱི་ནམ་མཁར་བཞུགས་ནས། མཛེ་མོ་དེ་ཡང་མཛེས་མོ་མ་ཡིན་རྡོ་རྗེ་ཕག་མོའི་རྣམ་འཕྲུལ་ཡིན་པ་སོགས་ཀྱི་མཐར་གཞུང་དྲུག་རྩོམ་ཤིག །བར་དོར་མཆོག་གི་དངོས་གྲུབ་ཐོབ་ཅེས་དངོས་སུ་གཞུང་དྲུག་རྩོམ་པར་སྟོན་པ་ཁྲག་མཐུང་གི་རྗེས་སུ་གནང་བ་ཉིད་ཀྱིས་གྲུབ་བོ། ། (འདི་ཡང་ནག་འབུམ་མཆན་ལས་འབྱུང་།) མལ་ལོ་ཙཱ་བ་ནི་གང་ཟག་ལས་དང་པོ་བ་ནས་སངས་རྒྱས་པའི་བར་དུ་འགྲོ་བ་ལ། གཞུང་དྲུག་པོ་འདིས་ཆོག་པས་མང་བ་དང་ཉུང་བའི་མཐའ་ཁེགས་གསུང་སྟེ། དེའི་དོན་ཡང་སྦྱིན་བྱ་དབང་བཞིས་སྨིན་པར་བྱ་བ་ནས་བསླབ་བྱ་རིམ་གཉིས་ལ་བསླབ་སྟེ། གྲོགས་སྤྱོད་པ་གཉིས་སམ་གསུམ་གྱི་འབྲས་བུ་ལ་སྦྱོར་བར་བྱེད་པའི་དོན་དེ་ཞིབ་ཏུ་འོག་ཏུ་འཆད་པར་བྱེད་དོ(འདི་ཡང་ནག་འབུམ་མཆན་ལས་འབྱུང་)། །བླ་མ་ས་སྐྱ་པ་ཆེན་པོའི་བཞེད་པ་ལྟར་ན། གཞུང་དྲུག་ལ་དཀྱིལ་འཁོར་གྱི་ཆོ་ག་དང་། སྦྱིན་བསྲེག་གི་ཆོ་ག་ལུ་ནག་གཉིས་ཀའི་ཐུན་མོང་དུ་གྱུར་ཞིང་བསྒྲུབ་པའི་ཐབས་དང་། དཔྱིད་ཀྱི་ཐིག་ལེ་གཉིས། ནག་པོ་པ་ཉིད་ཀྱི་རང་གཞུང་ཐུང་མོང་མ་ཡིན་ཅིང་། གསང་བའི་དེ་ཁོ་ན་ཉིད་དང་། ཨོ་ལ་པ་ཏི་གཉིས་རྣལ་འབྱོར་ཆེན་པོའི་རྫོགས་པའི་རིམ་པའི་སྐབས་ཀུན་གྱི་གསལ་བར་བྱེད་དོ། །ཞེས་གསུངས་ལ། དེ་ལ་དཀྱིལ་འཁོར་གྱི་ཆོ་ག་དང་། སྦྱིན་བསྲེག་གཉིས་ལུ་ནག་ཐུང་མོང་དུ་འགྱུར་བའི་ཚུལ་འདི་ལྟ་སྟེ། དེ་ཡང་དཀྱིལ་འཁོར་གྱི་ཆོ་གའི་མཆོད་བརྗོད་དུ། དཔལ་ལྡན་ཁྲག་འཐུང་འགྲོ་བའི་མགོན། །ཉི་ཤུ་རྩ་བཞི་གཉིས་མེད་ལ། །ཕྱག་འཚལ་དཀྱིལ་འཁོར་སྤྱོད་པ་དང་། །བརྟུལ་ཞུགས་རིམ་པ་བསྙེན་པ་བཤད། །ཅེས་འབྱུང་བའི་ཉི་ཤུ་རྩ་བཞི་གཉིས་མེད་ལ། །ཞེས་པའི་དངོས་བསྟན་གྱི་དཔའ་བོ་དང་རྣལ་འབྱོར་མ་ཉི་ཤུ་རྩ་བཞིའི་ཡུམ་བདེ་སྟོང་གཉིས་མེད་ཀྱི་བཞུགས་པ་བསྟན། ཤུགས་བསྟན་གཉིས་མེད་ཅེས་པས། གཙོ་བོ་ཕྱག་བཅུ་གཉིས་དང་། མ་མོ་བཅུ་གཉིས་དབྱེར་མེད་དུ་བསྟན་པར་རྗེ་བཙུན་རིན་པོ་ཆེས་ནག་པོ་བཤད་སྦྱར་དུ་(ཕྱི་མཚན་གྱི་སྐབས་སུ།)དེ་ལྟར་གསུངས་པའི་ཕྱིར། དེ་ལྟར་ན་སློབ་དཔོན་ལུ་ཧི་པ་ལྟར་སྙིང་པོའི་རྣལ་འབྱོར་མ་བཞི། སྒོ་མཚམས་མ་བརྒྱད་གཙོ་བོའི་ཕྱག་བཅུ་གཉིས་ལ་འགོད་པར་གྲུབ་ལ། འགོད་ཚུལ་ཀྱང་རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱིས་ལུ་ཧི་པའི་དོན་འགྲེལ་ཆེན་མོར་ཕྱིའི་ཧེ་རུ་ཀའི་ཕྱག་ལ་འགོད་པར་བཤད་ལ། འཕགས་པ་རིན་པོ་ཆེས་ལུ་ཧི་པའི་མངོན་རྟོགས་རིམ་པ་གསལ་བར། ནང་གི་ཧེ་རུ་ཀའི་ཕྱག་ལ་འགོད་པར་གསུངས་ཤིང་། ཕྱག་ལ་འགོད་པའི་ཚུལ་འདི་ཡང་། རྒྱུད་ཨ་བྷི་དྷ་ན་ལས་གསུངས་ཏེ། གླང་ཆེན་མ་རྟོགས་འཁྱུད་མ་རྟོགས། །སྒོ་མཚམས་རྣམ་པ་བརྒྱད་ཀྱི་ཐབས། །ཅེས་པ་འདིས་བསྟན་ལ། རྗེ་ས་ཆེན་གྱི་ནག་པོ་པའི་སྐབས་དེ་ལྟར་གསུངས་པ་ནི། ནཱ་རོ་ཏ་པ་དངོས་བསྟན་པ་བཅུ་གཉིས་ལས་མི་བཞེད་པའི་དབང་དུ་བྱས་པ་ཡིན་ལ། སློབ་དཔོན་ཆེན་པོ་བརྟུལ་ཞུགས་ནག་པོའི་ཞབས་ཀྱི་བཞེད་པ་ལྟར་ན་དྲིལ་བུ་ཞབས་ལྟར་སྙིང་ཁའི་ཕྱི་ནང་ལ་འགོད་པ་ཉིད་གསལ་བར་བྱུང་སྟེ། རང་གཞུང་ཐུང་མོང་མ་ཡིན་པའི་སྐབས་སུ། གསལ་བར་འཆད་དོ། །དེས་ན་དཀྱིལ་ཆོག་མཆོད་བརྗོད་ཀྱི་སྐབས་ཀྱི་མ་མོ་བཅུ་གཉིས་ཕྱག་ལ་འགོད་ཚུལ་བསྟན་པ་འདི་དང་། འོག་མདུན་བསྐྱེད་ཀྱི་སྐབས་སུ་སྣ་ཚོགས་པདྨའི་ཨ་ལི་དང་ཀ་ལི་ཨུཥྨ་ནའི་བཞི་པ་(ཧ)་དང་། ཐིག་ལེའི་སྒྲ་(ཨཱུ)ལས་ཡང་དག་བྱུང་། །ཞེས་མངོན་བྱང་གསུམ་པ་ཧཱུྃ་དུ་བཤད་པ་དང་། གཙོ་བོའི་ཞལ་མདོག་འཆད་པའི་སྐབས་སུ། ལྗང་དང་དམར་དང་དེ་བཞིན་སེར། །ཅེས་པ་དང་། སྙིང་པོའི་རྣལ་འབྱོར་མ་བཞིའི་སྐབས་ན། ཕྱག་བཞི་པས་ནི་རྣམ་པར་བརྒྱན། །ཅེས་དང་། སྒོ་མཚམས་མ་བརྒྱད་ལ(འདི་དྲིལ་བུའི་ཞབས་དང་མཐུན་གསུངས)། རྡོ་རྗེས་མཚན་པའི་ཁ་ཊྭཾ་ག།།པདྨའི་སྣོད་ནི་ལྔ་ཅན་སྟེ། །གཡས་པས་མཚོན་ཆ་འཕྱར་བ་ནི། །སྦྱིན་བསྲེག་སྐབས་ཀྱི་མཆོད་བརྗོད་དུའང་། སྔོ་སེར་དམར་པོ་དམར་ཁ་ལྗང་ཁུའི་སྐུ་འཆང་སྤྱན་གསུམ་ཅན། །ཞེས་ཞལ་མདོག་ལུ་ཧི་པ་ལྟར་གསུང་ཞིང་། ཡུལ་གྱི་ཉེ་སྙིང་ཡང་། སརྦ་བུདྡྷ་ཌཱ་ཀི་ནི་ལ་མཛད་པ་སོགས་ཀྱི་ལུ་ཧི་པའི་སྐབས་དང་མཐུན་པར་གསུངས་པས། དཀྱིལ་མཆོག་དང་སྦྱིན་བསྲེག་གཉིས་ཡན་ལག་ཐུན་མོང་གི་ཚུལ་གྱི་ལུ་ནག་གཉིས་ཀའི་གནད་གསལ་བར་བྱེད་པས། བླ་མ་མཁས་པ་ལ་བསྟེན་ཏེ། ཕན་ཚུན་སྤྱི་མི་འགལ་ཞིང་། བྱེ་བྲག་གྱི་གནད་ཕྲ་མོ་རྣམས་མ་འདྲེས་པར་དབྱེ་བ་ཕྱེད་པར་བྱ་དགོས་སོ། །རྗེ་བཙུན་ཆེན་པོས་ནག་པོ་དཀྱིལ་མཆོག་གི་བསྙེན་པའི་སྐབས་སུ། ཞལ་བཞི་དང་། སྙིང་པོའི་རྣལ་འབྱོར་བཞི་སྤེལ་བ་དང་། རྐང་བརྒྱད་དང་། སྒོ་མཚམས་མ་བརྒྱད་སྤེལ་བ་ནི་འདིར་མི་དགོས་གསུངས་ལ། རྗེ་ས་ཆེན་གྱི་རྒྱ་གཞུང་གི་མཆན་དང་། ནག་འབུམ་གྱི་མཆན་དུ་རྗེ་བཙུན་(གྲགས་པ)རིན་པོ་ཆེ་ཉིད་ཀྱིས་བླ་མ་ལོ་ཙཱ་བ་མལ་ལོ་བློ་གྲོས་གྲགས་པ་དགུང་ལོ་སུམ་ཅུ་སོ་ལྔ་ནས་བདུན་ཅུ་དོན་ལྔའི་བར་དུ་བདེ་མཆོག་གི་རིམ་གཉིས་བཟླས་པ་དང་བཅས་པ་ཐུན་བཞིར་བསྒོམ་པ་མ་ཆག་པ་ཡིན་སྐད། དེ་ཡང་གཞན་དོན་དུ་བསྙེན་པ་བསྐྱེལ་ན། འཁོར་ལོ་རྒྱས་པར་བསྒོམ། རང་དོན་དུའང་བསྒོམ་སྐད། རྗེ་བཙུན་ས་སྐྱ་པས་རང་དོན་གཞན་དོན་གཉིས་ཀའི་ཕྱག་ལེན་མང་དུ་གཟིགས་པས་ཞལ་བཞིའི་སྔགས་དང་། མཁའ་འགྲོ་མ་བཞི་གཉིས་སུ་མེད་པར་བཟླས་སོ། །བཅོམ་ལྡན་འདས་ཀྱི་རྐང་པ་བརྒྱད་པ་དང་། སྒོ་མཚམས་མ་བརྒྱད་གཉིས་སུ་མེད་པར་ཟློས་ཀྱིན་གསུང་ཞེས་འབྱུང་བའི་དོན་གྱིས་ན། ནག་པོ་པའི་སྐབས་སུ་ཡང་དེ་ལྟར་བཟླ་ཉིད་དོན་ལ་ཞུགས་ཏེ། གསང་མཆོད་ཀྱི་སྐབས་སུ་ཡང་། བཅོམ་ལྡན་འདས་ཀྱི་ཕྱག་བཅུ་གཉིས་ཐབས་ཀྱི་ཆ་དང་། མ་མོ་བཅུ་གཉིས་ཤེས་རབ་ཀྱི་ཆ་སྙོམས་པར་ཞུགས་པས། ཐབས་དང་ཤེས་རབ་ཀྱི་ཟུང་འཇུག་ཏུ་འགྱུར་བ་དང་། སྔགས་མཆོད་དང་བཟླས་པའི་གནས་སྐབས་གཉིས་ཀར་དུ་གཙོ་བོ་ཡབ་ཡུམ་ལ་རྩ་སྔགས། སྙིང་པོ་ཉེ་སྙིང་གསུམ་གཉིས་མེད་དུ་བཟླ་ཞིང་། འཁོར་ལོ་གསུམ་ལའང་ཡབ་ཡུམ་གཉིས་མེད་དུ་བཟླ་ཞིང་། ཡུམ་གྱི་ཉེ་བའི་སྙིང་པོའི་སྙིང་པོ་དང་། གོ་ཆ་ཡབ་ཡུམ་རྣམས་ལ་མགོ་བོར་ཨོཾ་རེ་རེ་འཇོག་པ་ནི་ནག་པོ་པ་ཉིད་ཀྱི་སྒོས་ཆོས་ཡིན་ལ། སྔགས་མཆོད་བཟླས་པ་གཉིས་ཀའི་སྐབས་སུ་ཡང་། རྩ་སྔགས་སྙིང་པོ། ཉེ་སྙིང་གི་འཇུག་ཏུ་གོ་ཆ་བཟླས་ཏེ། རྩ་རྒྱུད་ལས། ས་སྟེང་ན་ནི་རིན་ཆེན་བཞི། །འཕྲེང་བའི་སྔགས་ནི་དམ་པར་བརྗོད། །ཅེས་གསུང་ཞིང་། འཁོར་རྣམས་སྔགས་ལ། སྔགས་མཆོད་ཀྱི་ཚེ་དངོས་བསྟན་ཇི་ལྟར་བ་བཞིན་དུ་བཟླ་ཞིང་། བཟླས་པའི་དུས་སུ་ཡབ་རྣམས་ཀྱི་ཧཱུཾ་ཕཊ་དང་། ཡུམ་རྣམས་ཀྱི་ཨོཾ་བཅད་ནས་ཟླ་བར་མལ་དང་ས་ཆེན་གཉིས་ཀའི་དངོས་སློབ་གཉན་ཕུལ་བྱུང་པའི་འབྲུ་འབུམ་ལས་བཤད་དོ། །གཉིས་པ་སྒྲུབ་ཐབས་ངག་དཔྱིད་ཀྱི་ཐིག་ལེ་ལ་གཉིས། འཁོར་ལོ་བདེ་མཆོག་ནག་པོ་ཞབས་ལུགས་ཀྱི་རང་གཞུང་ཐུན་མོང་མ་ཡིན་པར་འགྱུར་ཚུལ་ནི། ལཱུ་དྲིལ་ལས་འདིར་སྒྲུབ་ཐབས་ཀྱི་སྐབས་སུ་ལོགས་སུ་གར་བའི་ཁྱད་ཆོས། དང་པོར་སྦྱོར་བ་དཀྱིལ་འཁོར་རྒྱལ་མཆོག ལས་རྒྱལ་མཆོག་སོགས་ཏིང་ངེ་འཛིན་གསུམ་གྱི་འཆིང་བ་དང་། འབྱུང་བཞི་ལུགས་འབྱུང་ལུགས་བཟློག་ཏུ་བྱེད་པ་དང་། རྒྱུ་རྡོ་རྗེ་འཛིན་པ་ཞལ་བཞི་ཕྱག་བཅུ་གཉིས་པ་དཀར་པོ་ཡབ་ཡུམ་ཞུ་(མལ་ལོ་ཙཱ་བ་དང་ས་ཆེན་གཉིས་ཀའི་དངོས་སློབ་གཉན་ཕུལ་བྱུང་རྒྱུད་ཀྱི་ཊིཀྐ་མུ་ཏིག་འཕྲེང་བ་རྒྱུ་རྡོར་འཛིན་གྱི་ཡུམ་དམར་མོར་བཤད་ཀྱང་རྒྱ་གཞུང་གི་མཆན་དུ་དཀར་མོར་བཤད་པ་ལྟར་ཡིན་གསུངས། འཕགས་པའི་གྲུབ་ཐབས་སུ་ཡང་། མངོན་བྱང་གསུམ་པའི་སྐབས་སུ་གྲི་གུག་དཀར་པོར་བཤད་པས་ཡུམ་དཀར་མོར་བཤད་དོ།